钦定古今图书集成/方舆汇编/职方典/第1261卷 > 《由河山至桃源县记》明·袁宏道
## 钦定古今图书集成/方舆汇编/职方典/第1261卷 > 《由河山至桃源县记》明·袁宏道

余既谢两龙君将解维，而君超忽来，盛称桃源一带
之胜。余曰：“此名迹不必佳，山水固佳也。”遂命舟逆而
上，君超从陆。是夕会于河洑山。次日重九登高兹山
之巅，溪边两霞石映绿潭甚丽，下而席之，迫午乃行。
夜泊桃源县，山光散目，溪水激鱼梁甚怒。起步学宫
前，石砌百尺，平滑如水。月光照之，光景清澈，楼阁阛
阓，吞烟吐雾，是亦山水之绝胜也。夜中与诸衲闲谭，
“余生长水乡，百里无片石，见似丘者而喜矣。是邑何
缘，偏占丘壑？岂山水报缘，亦有定业耶？”诸衲不对，乃
就枕。